公子行
作者：劉希夷
朝代：唐

paragraphs: 天津橋下陽春水，天津橋上繁華子。
馬聲迴合青雲外，人影動搖綠波裏。
綠波蕩漾玉爲砂，青雲離披錦作霞。
可憐楊柳傷心樹，可憐桃李斷腸花。
此日遨遊邀美女，此時歌舞入娼家。
娼家美女鬱金香，飛來飛去公子傍。
的的珠簾白日映，娥娥玉顏紅粉妝。
花際裴回雙蛺蝶，池邊顧步兩鴛鴦。
傾國傾城漢武帝，爲雲爲雨楚襄王。
古來容光人所羨，況復今日遙相見。
願作輕羅著細腰，願爲明鏡分嬌面。
與君相向轉相親，與君雙棲共一身。
願作貞松千歲古，誰論芳槿一朝新。
百年同謝西山日，千秋萬古北邙塵。